《题瓜尔佳同知画像》
明代·陈谟

卿云景星丽天目，吴峰如绣江如醁。钟奇毓秀谁最多，九苞凤凰维夹谷。

大明启运朝明堂，览德遂与群龙翔。西江下邑烦抚字，勤劳祗用跻民康。

井井栽桑阴覆野，岁岁莱田有新稼。万顷黄陂澹更清，一襟寒雪光相射。

丹青写出庙堂姿，唐代衣冠远有仪。瑶林琼树风临赋，预想凌烟阁上时。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。